b)

4–6 dalys pakeičiamos taip: „4. Nedarant poveikio 46 straipsniui, trečiosios valstybės auditorių arba audito subjektų, kurie nėra įregistruoti valstybėje narėje, parengtos audito išvados dėl metinių finansinių ataskaitų ar konsoliduotųjų finansinių ataskaitų arba, kai taikytina, šio straipsnio 1 dalyje nurodytos užtikrinimo išvados dėl metinės arba konsoliduotosios informacijos apie tvarumą teikimo, toje valstybėje narėje neturi teisinės galios. 5. Valstybė narė gali įregistruoti trečiosios valstybės audito subjektą finansinių ataskaitų audito tikslais tik tuo atveju, jei: a) dauguma trečiosios valstybės audito subjekto administracinio ar valdymo organo narių atitinka reikalavimus, lygiaverčius 4–10 straipsniuose nustatytiems reikalavimams, išskyrus 7 straipsnio 2 dalį, 8 straipsnio 3 dalį ir 10 straipsnio 1 dalies antrą pastraipą; b) trečiosios valstybės auditorius, atliekantis auditą trečiosios valstybės audito subjekto vardu, atitinka reikalavimus, lygiaverčius 4–10 straipsniuose nustatytiems reikalavimams, išskyrus 7 straipsnio 2 dalį, 8 straipsnio 3 dalį ir 10 straipsnio 1 dalies antrą pastraipą; c) šio straipsnio 1 dalyje nurodytas metinių finansinių ataskaitų ar konsoliduotųjų finansinių ataskaitų auditas atliekamas laikantis 26 straipsnyje nurodytų tarptautinių audito standartų, taip pat 22, 22b ir 25 straipsniuose nustatytų reikalavimų arba lygiaverčių standartų ir reikalavimų; d) trečiosios valstybės audito subjektas savo interneto svetainėje skelbia metinį skaidrumo pranešimą, kuriame pateikiama Reglamento (ES) Nr. 537/2014 13 straipsnyje nurodyta informacija, arba laikosi lygiaverčių atskleidimo reikalavimų. Valstybė narė gali įregistruoti trečiosios valstybės audito subjektą informacijos apie tvarumą teikimo užtikrinimo tikslais tik tuo atveju, jei: a) dauguma trečiosios valstybės audito subjekto valdymo ar administracinio organo narių atitinka reikalavimus, lygiaverčius 4–10 straipsniuose nustatytiems reikalavimams; b) trečiosios valstybės auditorius, atliekantis užtikrinimą trečiosios valstybės audito subjekto vardu, atitinka reikalavimus, lygiaverčius 4–10 straipsniuose nustatytiems reikalavimams; c) 1 dalyje nurodytas metinės arba konsoliduotosios informacijos apie tvarumą teikimo užtikrinimas atliekamas laikantis 26a straipsnyje nurodytų užtikrinimo standartų, taip pat 22, 22b, 25 ir 25b straipsniuose nustatytų reikalavimų arba lygiaverčių standartų ir reikalavimų; d) trečiosios valstybės audito subjektas savo interneto svetainėje skelbia metinį skaidrumo pranešimą, kuriame pateikiama Reglamento (ES) Nr. 537/2014 13 straipsnyje nurodyta informacija, arba laikosi lygiaverčių atskleidimo reikalavimų. 5a. Valstybė narė gali įregistruoti trečiosios valstybės auditorių finansinių ataskaitų audito tikslais tik tuo atveju, jei jis atitinka šio straipsnio 5 dalies pirmos pastraipos b, c ir d punktuose nustatytus reikalavimus. Valstybė narė gali įregistruoti trečiosios valstybės auditorių informacijos apie tvarumą teikimo užtikrinimo tikslais tik tuo atveju, jei jis atitinka šio straipsnio 5 dalies antros pastraipos b, c ir d punktuose nustatytus reikalavimus. 6. Kad būtų užtikrintos vienodos šio straipsnio 5 dalies pirmos pastraipos c punkto ir 5 dalies antros pastraipos c punkto taikymo sąlygos, Komisijai suteikiami įgaliojimai įgyvendinimo aktais priimti sprendimą dėl juose nurodyto lygiavertiškumo. Tie įgyvendinimo aktai priimami laikantis 48 straipsnio 2 dalyje nurodytos nagrinėjimo procedūros. Kol Komisija nėra priėmusi tokio sprendimo, valstybės narės gali vertinti šio straipsnio 5 dalies pirmos pastraipos c punkte ir 5 dalies antros pastraipos c punkte nurodytą lygiavertiškumą. Komisijai pagal 48a straipsnį suteikiami įgaliojimai priimti deleguotuosius aktus, kuriais papildoma ši direktyva siekiant nustatyti bendruosius lygiavertiškumo kriterijus, kurie turi būti naudojami vertinant, ar šio straipsnio 1 dalyje nurodyti finansinių ataskaitų auditai ir, kai taikytina, informacijos apie tvarumą teikimo užtikrinimas yra atliekami laikantis atitinkamai 26 straipsnyje nustatytų tarptautinių audito standartų ir 26a straipsnyje nurodytų informacijos apie tvarumą teikimo užtikrinimo standartų ir 22, 24 bei 25 straipsniuose nustatytų reikalavimų. Tokius visoms trečiosioms valstybėms taikomus kriterijus valstybės narės naudoja vertindamos lygiavertiškumą nacionaliniu lygmeniu.“;